НАРЕДБА  №3
ЗА ОВЛАДЯВАНЕ НА ПОПУЛАЦИЯТА НА БЕЗСТОПАНСТВЕНИТЕ КУЧЕТА       
НА ТЕРИТОРИЯТА   НА ОБЩИНА РУЕН, ОБЛАСТ БУРГАС
(Приета с Протокол №17/30.01.2013 г.; изм. с Протокол №28/14.12.2017 г.; изм. с Решение №1643 от 04.10.2018 г. на Административен съд – Бургас по адм. дело №1344/2018 г.;)
ГЛАВА I. ОБЩИ ПОЛОЖЕНИЯ.
Чл.1.(1). Настоящата наредба следва мерките и дейностите към тях, предвидени в „Програма за овладяване на популацията на безстопанствените кучета на територията на община Руен“.


(2). Наредбата регламентира реда и начина на придобиване, регистрация, деклариране, притежаване, отглеждане и развъждане на кучета и овладяване популацията на безстопанствените кучета на територията на община Руен, чрез:


1. улов и обработка на безстопанствени животни;


2. контрол върху регистрацията на домашните кучета, тяхното придобиване, притежаване, отглеждане и развъждане.


(3). Настоящата наредба регламентира взаимоотношенията между институциите, неправителствените организации за защита на животните и собствениците на животни – домашни любимци.


(4). Наредбата се прилага по отношение на:


   1. всички лица, които живеят или временно пребивават на територията на община Руен;


   2. собствениците, наемателите и ползвателите на жилищни сгради;


   3. управителите на етажната собственост, по отношение на предназначените за общо ползване части на сгради и прилежащите терени;


  4. собствениците, водачите и стопаните на домашни кучета;


  5. собствениците на имоти, които са обитавани и/или позволяват безпрепятствено преминаване на безстопанствени животни през техните имоти.


  6. практикуващите ветеринарни лекари на територията на община Руен. 

ГЛАВА II.  РЕГИСТРАЦИЯ, ОТГЛЕЖДАНЕ, РАЗВЪЖДАНЕ И РАЗ-МНОЖАВАНЕ НА КУЧЕТА – ДОМАШНИ ЛЮБИМЦИ.

РАЗДЕЛ I. Регистрация на кучета – домашни любимци.
Чл.2.(1). Задължения на собствениците на домашни кучета по тяхната регистрация:


    1.Собствениците на кучета – домашни любимци, навършили 6-седмична възраст, задължително ги представят на ветеринарен лекар, който упражнява ветеринарномедицинска практика, за издаване на паспорт по образец и извършване на ветеринарномедицински манипулации – ваксинация и обезпаразитяване.


    2.При навършване на 4-месечна възраст или в 7-дневен срок от придобиване на куче над тази възраст, собственикът задължително го регистрира при ветеринарен лекар. При ветеринарната регистрация на кучето – домашен любимец, ветеринарният лекар поставя микрочип.


    3.При кучета – домашни любимци над тази възраст собствениците са длъжни да им поставят чип в срок до 31.03.2013г.


    4. (отм. с Решение №1643 от 04.10.2018 г. на Административен съд – Бургас по адм. дело №1344/2018 г.).


    5.Въз основа на подадената декларация от собственика и представен ветеринарномедицински паспорт на кучето, данните се въвеждат в „Регистър на домашните кучета в община Руен“ и се заплаща „такса за притежаване на куче“. 


    6.От заплащане на „такса за притежаване на куче“ се освобождават собствениците на:


    (а). кучета на инвалиди – удостоверено от собственика с представяне на действащо решение от ТЕЛК;


    (б). служебни кучета в организации на бюджетна издръжка;


    (в). кучета използвани за опитни цели;


    (г). кучета използвани от Българския червен кръст


    (д). кастрирани кучета – удостоверено, чрез вписване от ветеринарен лекар във ветеринарномедицинския паспорт на кучето;


    (е). (отм. с Решение №1643 от 04.10.2018 г. на Административен съд – Бургас по адм. дело №1344/2018 г.);


   (ж). кучета, с поставен микрочип, за първата година от неговото регистриране.


  7.Обстоятелствата по предходната т.6 се удостоверяват със съответните документи.


  8.Текстът по т.6, буква „а“ и буква „е“ се прилага при регистрация на не повече от два броя кучета на името на един собственик. При регистрация на трето и повече домашни кучета на името на един собственик на куче от категориите по буква „а“ и „е“, същият заплаща такса за притежаване на куче за всяко следващо животно.

9.Подаването на декларация за притежаване на домашно куче е задължителна, независимо дали за животното следва да се заплаща такса или е от категориите освободени от заплащане на такса.


10.Всеки собственик на домашно куче, регистрирано (декларирано)в общината през предходни години е длъжен в срок до 31 март на календарната година да заплати „такса за притежаване на куче“.
11. Собственици на домашни кучета, които са освободени от заплащане на „такса за притежаване на куче“ са длъжни в срока по т.10, да ги пререгистрират в общината, за което представят ветеринарно-медицински паспорт, с отразените в него задължителни ветеринарни манипулации за периода.


12.При установяване, че собственикът на куче не го е декларирал в съответния срок по т.5 и/или има неплатени такси за притежаване на куче за предходни години, същият се санкционира.


13.Собственици на домашни кучета, освободени от заплащане на „такса за притежаване на куче“, при пререгистрация след 31 март заплащат глоба.


14.Собственик на куче, който декларира неверни данни и обстоятелства и/или данни, водещи до намаляване или освобождаване от заплащане на „такса за притежаване на куче“ се наказва с глоба.

           15.При промяна на собствеността, при смърт или изгубване на кучето, при промяна на адреса и/или населеното място, в което ще се отглежда животното, собственикът е длъжен, в срок до 10 дни от настъпване на събитието, да уведоми писмено общинската администрация или кметството, извършили регистрацията.

16.Таксата се заплаща от собствениците на кучета на територията на Общината, съгласно изискванията на ЗВМД.

  а/ Таксата се събира от собствениците при подаване на декларация по чл.117 от ЗМДТ.

  б/ Таксата се определя в годишен размер на 5 (пет) лв.


(2). Задължения на общинската администрация, ветеринарните лекари и управителите на обекти, в които се отглеждат дългосрочно, кастрират, временно настаняват или продават кучета:


 1.Практикуващите ветеринарни лекари, регистрирани на територията на община Руен, идентифицират домашните кучета, при тяхната ветеринарна регистрация, чрез поставяне на микрочип и издаване на ветеринарномедицински паспорт. Стойността на съответната манипулация се заплаща от собственика на животното. След 31.03.2013г., при установяване липса на идентификация – микрочип на домашно куче, собственикът заплаща глоба.


2.Практикуващите ветеринарни лекари, регистрирани на територията на община Руен, съгласно чл.174, ал.4 от ЗВМД, ежемесечно изпращат в ОДБХ и в общината данните за предходния месец от ветеринарно-медицинския паспорт на всяко регистрирано куче.


3.Упълномощени представители на общинската администрация извършват административната регистрация на домашните кучета. Същите, при установяване на нарушения по чл.2, ал.1 имат право да санкционират нарушителя. Обстоятелството по санкционирането се отразява надлежно в съответния регистър.

Раздел II. Отглеждане на кучета – домашни любимци.
Чл.3.(1). Собствениците на домашни кучета са длъжни да се грижат за животните и да не ги изоставят.

 
(2). Собствениците на домашни кучета са длъжни да предприемат всички мерки за предотвратяване на бягството на животните.


(3). Собствениците на домашни кучета са длъжни да идентифицират своите животни посредством микрочип, както и да осигурят издаването на ветеринарномедицински паспорт на животното и редовното му обезпаразитяване и ваксиниране.

 
(4). Собствениците на домашни кучета са длъжни да вземат мерки да не допускат животното само да напуска мястото на отглеждане, да навлиза в чужда собственост или на обществени места.


(5). Да осигурят стерилизация /кастрация на своето животно, освен ако в случай на възпроизводство са в състояние да отглеждат новородените животни или да ги предоставят на нови собственици.

Чл.4. В случай, че собственикът на кучето – домашен любимец по обективни причини не може да го отглежда, той е длъжен да му осигури настаняване по надлежния ред в приют, спасителен център или да го предостави на нов собственик, който да го отглежда в съответствие с физиологичните и поведенческите му особености.

Чл.5. Реда за отглеждането на кучета – домашни любимци в жилища в режим на етажна собственост, в това число мазета, приземни етажи, тавански и други помещения, както и прилежащи площи се определя с вътрешен правилник на етажната собственост.

Чл.6. При отглеждане на кучета – домашни любимци в жилищни сгради се осигурява площ, съгласно изисквания на Закона за защита на животните.

Чл.7.(1). Собственикът на имот, върху който се отглеждат едно или повече кучета е длъжен да осигури освен индивидуалното настаняване на всяко животно, съгласно чл. 34 от ЗЗЖ, но и ограда с достатъчна плътност и височина, осигуряваща безопасността на преминаващите други животни и хора.


 (2). Ползването на несобствен имот, върху който да се настаняват и отглеждат кучета се удостоверява с нотариално заверен договор, в който се упоменава целта на ползване на имота, броя животни, които ще се настанят, поемане на отговорността (ангажимента за осигуряване на оградата) по предходната алинея.

 (3). За всяко животно, отглеждано по реда на предходните алинеи е необходимо да има редовно издаден ветеринарномедицински паспорт, с отразено името на собственика на кучето, удостоверение от общината за административна регистрация и документ за платена годишна такса за притежаване на куче.
Раздел III. Размножаване на кучета – домашни любимци.
Чл.8.(1). Собствениците на кучета – домашни любимци, които ги отглеждат с цел развъждане, се регистрират на основание чл.137 от ЗВМД и освен годишна такса за притежаване на куче, заплащат и такса  съгласно чл.35, ал.5 от ЗЗЖ в размер определен в Наредба за определянето и администрирането на местните такси и цени на услуги на територията на община Руен.


  (2). Таксата по ал.1 не се заплаща от развъдници и членове на киноложки клубове, членове на български и международни организации, които извършват развъдна дейност на чистопородни кучета, удостоверено със съответните документи за регистрация по ЗВМД.

ГЛАВА III. ПРИСЪСТВИЕ НА КУЧЕ – ДОМАШЕН ЛЮБИМЕЦ НА ОБЩЕСТВЕНИ МЕСТА.
Чл.9.(1). На обществени места собственикът, водачът или стопанинът на куче – домашен любимец е длъжен:

1. да предотврати всяка проява на необоснована агресия на кучето – домашен любимец и да не допуска ситуации, застрашаващи живота и здравето на хора и животни.

2. да не оставя кучето – домашен любимец без надзор и да осигурява постоянен и непосредствен контрол върху поведението му.

3. да не допуска контакт на заразно болно и опасно куче – домашен любимец с други животни и хора.

4. да не използва кучето – домашен любимец за комерсиални цели – просия, хазарт и бой с други животни.

5. да събира и изхвърля екскрементите на кучето – домашен любимец.

6. да носи със себе си следните регистрационни документи на кучето – домашен любимец:

а). ветеринарномедицински паспорт или копие от него;

б). удостоверение за административна регистрация и платена такса за притежаване на куче за текущата година или копие от него. Всяко издадено удостоверение от общината е валидно до 31-ви март на следващата календарна година.


(2). Собственикът, водачът или стопанинът е длъжен да предоставя документите на кучето – домашен любимец пред ветеринарните и/или общинските власти при поискване.

Чл.10. Забранява се присъствието и разхождането на кучета – домашни любимци:

1.на територията на детски градини и училища;


2.на територията на здравни заведения;


3.на територията на обособени детски и спортни площадки;


4.на места, обозначени от общината със забранителни знаци.

Чл.11.(1). Собственикът, водачът или стопанинът на куче – домашен любимец е длъжен да разхожда кучето си с нашийник и неразтеглив повод, а кучетата от породите: кавказка овчарка, българско овчарско куче (каракачанка), немски дог, немска овчарка, ризеншнауцер, московска стражева, черен териер, доберман, ротвайлер, бултериер, питбул, стафорширски териер, мастиф, американски булдог, както и едри кучета с агресивен характер – с неразтеглив повод до 1,5 м. и с намордник.

(2). От намордник са освободени кучета – водачи на незрящи хора;

(3). Поводът и намордникът не са задължителни на обособените места за разхождане на кучета – домашни любимци, определени със заповед на Кмета.

Чл.12. Родител, попечител или други лица, които полагат грижи за деца под 14 години не трябва да оставят детето без надзор при разхождане на куче – домашен любимец над 10 кг. на обществени места.

ГЛАВА IV. ИЗИСКВАНИЯ КЪМ ОТОРИЗИРАНИТЕ СТРУКТУРИ ЗА УЛОВ И ОБРАБОТКА НА БЕЗСТОПАНСТВЕНИ ЖИВОТНИ.
Чл.13. Безстопанствените и скитащите кучета (родени като такива, загубени или изоставени от своите собственици, които не обитават дом, ферма или специално определено за тях място, тези, които се намират извън границите на дома на своя собственик или гледач и не са под контрола на собственик или гледач и не притежават идентификация), подлежат на залавяне от служители на общината или външна специализирана организация, упълномощена от Кмета на общината и на последващи ветеринарномедицински манипулации и действия, предвидени в националното законодателство и местни нормативни уредби.

Чл.14.(1). Куче –домашен любимец, заловено от лицата по чл.13 се връща на собственика му, след представяне на ветеринарномедицински паспорт на животното, удостоверение за платена „такса за притежаване на куче“ за съответната календарна година и след заплащане на глоба.

(2). При повторно залавяне на домашно куче, което вече е било освобождавано по реда на ал.1, кучето се кастрира, а на собственика се налага глоба.

1.Собственикът получава животното след представяне на ветеринарномедицинския паспорт на кучето, удостоверение за платена такса за притежаване на куче за съответната календарна година.

2.В случай, че собственикът откаже да получи животното си обратно, кастрираното куче се маркира по надлежния ред, настанява се в приют или се връща на мястото на залавянето му като се вписва в регистъра за безстопанствени кучета.

Чл.15.Собствениците на умрели домашни кучета уведомяват писмено общинска администрация или съответното кметство за вписване на обстоятелството в регистъра за домашни кучета.

Чл.16.(1). Сигнали за трупове на кучета, намерени на уличните платна, в междублокови пространства и други открити обществени места се подават в общинска администрация и кметствата. Не се приемат анонимни сигнали.

(2). До 24 часа след приемане на сигналите по ал.1, труповете се прибират за последваща преработка от екарисаж.

Чл.17. Организациите и лицата по чл.49 от ЗЗЖ, поели надзора и грижите за безстопанствените кучета, върнати по местата на залавянето им, са длъжни да заверяват ежегодно паспорта на кучето за извършените  обезпаразитявания и ваксинации. Данните от паспортите на кучетата се вписват в регистъра за безстопанствените кучета.

ГЛАВА V. МЕРКИ ПРИ АГРЕСИВНО ПОВЕДЕНИЕ ОТ СТРАНА НА КУЧЕ – БЕЗСТОПАНСТВЕНО ИЛИ ДОМАШЕН ЛЮБИМЕЦ.
Чл.18.(1). При подаден писмен сигнал за случай на нападение срещу човек или друго животно от куче – безстопанствено или домашен любимец, с известен собственик  или адрес на отглеждане, се прилагат разпоредбите на чл. 114, ал.3 от Наредба 41/10.12.2008г. на МЗХ и се извършва проверка на място по смисъла на § 1, т.8 от допълнителните разпоредби на  Наредба № 41 на МЗХ, които процедират, съгласно изискванията на ЗВМД, ЗЗЖ и настоящата наредба на Община Руен.
(2). При нанесени от кучето (безстопанствено или домашен любимец) телесни повреди, се изготвя протокол. При необходимост се изискват медицинско свидетелство и свидетелски показания.
1. При ухапване на физическо лице или животно компаньон от страна на домашно куче, собственикът на кучето се глобява. При застрашаване живота на пострадалото лице или животно, констатирано със съответния медицински документ, кучето се отнема принудително от собственика и се подлага на евтаназия съгласно чл.179 от Закона за ветеринарно-медицинската дейност.

2. При ухапване на физическо лице или животно компаньон от страна на домашно куче с неизвестен собственик и/или адрес на отглеждане, общинската администрация се обръща за съдействие, за установяване адреса и собственика, към ОДБХ и съответното полицейско управление. След установяване на адреса и собственика се процедира по реда на предходната т.1.

3. при ухапване на физическо лице или животно компаньон от страна на безстопанствено куче, то се залавя и бива настанено в приют. Комисия, назначена от Кмета на общината, извършва анализ на поведението на кучето и изготвя протокол с констатации за агресивно поведение или липса на такова. След приключване работата на комисията се процедира съгласно разпоредбите на ЗВМД и ЗЗЖ.

ГЛАВА VI. АДМИНИСТРАТИВНО–НАКАЗАТЕЛНИ РАЗПОРЕДБИ.
Чл.19.(1). Контролни органи по смисъла на Наредбата са Кметът на община Руен и други упълномощени от него длъжностни лица от Дирекция „Устройство на територията, инвестиционни дейности и екология”- към Община Руен, „Областна дирекция по безопасност на храните”/ОДБХ/ и „Организация за защита на животните” /ОЗЖ/, съгласно глава 6 от ЗЗЖ.

 (2). Неправителствени организации съдействат на органите по ал.1  при осъществяване на контролните им правомощия.

Чл.20.(1). Контролните органи по чл.19, ал.1 от настоящата наредба извършват проверки по постъпили писмени молби, жалби и сигнали за нарушения на наредбата, подадени от държавни органи, физически и юридически лица, като анонимни сигнали не се проверяват.


 (2). Контролните органи:


1. установяват самоличността на собственика на животно – домашен любимец със съдействието на полицията и /или ОДБХ.

2. Имат право да извършват проверка, след осигурен достъп от страна на собственика, в недвижими имоти, в които се отглеждат животни или се предполага, че се отглеждат или третират животни – домашни любимци. В случаите на отказ от страна на собственика на имота проверката се извършва на основание на съдебно решение и съдействие на служителите от Районно управление „Полиция”.


(3). При констатиране на нарушения по тази наредба контролните органи:


1. съставят констативни протоколи и дават предписания със срокове и отговорници за отстраняването им;


2. съставят актове за установяване на административни нарушения.


(4). (отм. с Решение №1643 от 04.10.2018 г. на Административен съд – Бургас по адм. дело №1344/2018 г.).
Чл.21.(1). За констатирани нарушения по чл.2, ал.1, т.12 от настоящата наредба, нарушителят заплаща в касата на съответното кметство или в касата на  общинската администрация по една пълна такса (в размер на актуалната  стойност на таксата към момента на установяване на нарушението) за всяка пропусната година и глобата в размер на 20 лв.


(2). За констатирани нарушения по чл.2, ал.1, т.13 от настоящата наредба, нарушителите заплащат глоба в размер на петдесет процента от стойността на годишната такса.


(3). В случаите на нарушения по чл.2, ал.1, с изключение на т.12 и т.13 от настоящата наредба на собственика на кучето се налага глоба в размер до 30 лв. При повторно нарушение в рамките на текущата година се съставя акт за административно нарушение и се издава наказателно постановление за налагане на глоба в размер до 100 лв.


(4). За констатирани нарушения на чл.8 от настоящата наредба, на нарушителите се съставя акт за административно нарушение и се издава наказателно постановление за налагане на глоба в размер от 250 до 1000 лв.


(5). На собствениците на кучета – домашни любимци нарушили разпоредбите на чл.9, ал.1, т.2 от настоящата наредба се налага глоба в размер от 100 до 300 лв., за което се издава наказателно постановление.


(6). (отм. с Решение №1643 от 04.10.2018 г. на Административен съд – Бургас по адм. дело №1344/2018 г.)

(7). (отм. с Решение №1643 от 04.10.2018 г. на Административен съд – Бургас по адм. дело №1344/2018 г.)

(8). В случай, че стопанинът допусне нежелано размножаване и не осигури кастрация на животното – домашен любимец съгласно чл.5, ал.5 от настоящата наредба му се съставя акт за установяване на административно нарушение и се издава наказателно постановление за налагане на глоба в размер от 50 до 100 лв., а при повторно нарушение от 150 до 200 лв.


(9). За констатирани нарушения по чл.14, ал.2 от настоящата наредба на нарушителите се налага глоба в размер на 100 лв.


(10). За констатирани нарушения по чл.18, ал.2, т.1 от настоящата наредба на нарушителите се налага глоба, която за физическите лица е до 2 000 лв., а на  юридически лица се налага имуществена санкция в размер до 10 000 лв.


(11). Наказанията по предходните алинеи се налагат ако за извършеното не се предвижда по – тежко наказание по друг нормативен акт.


(12). За констатирани нарушения по настоящата наредба, различни от описаните в предходните алинеи, на нарушителите се съставя акт за установяване на административно нарушение и се издава наказателно постановление за налагане на глоба в размер от 80 до 150 лв. , а при повторно нарушение от 150 до 300 лв.


(13). Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.

Чл.21. Глобите, събрани по реда на тази Наредба и приходите от събраните такси за притежаване на куче, постъпват в общинския бюджет и се използват целево за: изграждане и поддържане на специализирани обособени площадки за разхождане на домашни кучета; поставяне на указателни табели (забранителни, разрешителни) за разхождане на домашни кучета; за кампании по кастрации, обезпаразитяване, чипиране, ваксиниране; за други дейности и мероприятия, включени в плановете за действие към Програмата за овладяване популацията на безстопанствените кучета на територията на община Руен.

ГЛАВА VII. ДОПЪЛНИТЕЛНИ РАЗПОРЕДБИ.
§.1. По смисъла на тази наредба:

1.“животно – домашен любимец“ е всяко куче, което се отглежда в домакинството или от интерес към животното;

2.“идентификация на животно“ е еднозначното му характеризиране по данните от неговия микрочип, съответстващи на паспортните и регистрационните данни;

3.“безстопанствени кучета“ са тези животни, родени като такива, загубени или изоставени от своите собственици, които не обитават дом, ферма или специално определено за тях място, тези, които се намират извън границите на дома на своя собственик или гледач и не са под контрола на собственик или гледач.

4.“кастрация“ – отстраняване на яйчниците и матката на женските животни и тестисите на мъжките;

5.“агресивни кучета“ са кучетата, които проявяват спонтанна неадекватна реакция, насочена срещу хора или животни, които в зависимост от силата и нейното естество би могла да доведе до нараняване или причиняване на смърт. Кучето „не е агресивно“ ако е нападнало или хапало при самозащита на стопанина или неговата собственост (респективно човека под чийто контрол се намира в момента );

6.“търговия с животни – домашни любимци“ са всички сделки, извършвани системно със стопанска цел, включващи прехвърляне правото на собственост върху тези животни;

7.“приют за животни“ е общински или частен обект, който разполага с подходящи условия, за да осигури на безстопанствените животни ветери-нарномедицинско обслужване, грижи, подслон и намиране на нов собственик.

ПРЕХОДНИ И ЗАКЛЮЧИТЕЛНИ РАЗПОРЕДБИ.
§.1. Наредбата за овладяване популацията на безстопанствените кучета на територията на община Руен е приета с Решение № 160 взето с Протокол № 17 от 30.01.2013 г. на Общинския съвет - Руен, област Бургас.
§.2. Изпълнението на Наредбата се възлага на Кмета на община Руен и на упълномощените от него лица.

§.3. Настоящата Наредба се издава на основание чл.21, ал.2 от Закона за местното самоуправление и местната администрация, чл. 40, ал.5,  чл. 47, ал.5, чл. 59, ал.3, чл.60 и чл. 70, ал. 1 и 3 от Закона за защита на животните (ЗЗЖ) и във връзка с чл. 178 от Закона за ветеринарномедицинската дейност (ЗВМД), 
§.4. Наредбата отменя  Наредба за придобиване, притежаване и отглеждане на кучета на територията на община Руен, приета с Решение № 48 взето с Протокол № 06 от 15.05.2008 г. на Общински съвет - Руен.

